  Майя Бывальцева Удмуртиысь Кун Кенеш йӧскалык кусыпъёс сярысь федерал катэз кылдытонлы дурбасьтоз. Со сярысь вераз элькун парламентлэн тӧроез Владимир Невоструев. «Йӧскалык кусыпъёсъя ужпумъёс бадӟым саклыкез кулэ каро. Асьме пичи Удмуртиын 130-лэсь трос выжы калыкъёс уло, йӧскалык политикая министерство ужа. Рос-прос уж мынэ. Ми шумпотомы, Росси Федерациын йӧскалык кусыпъёсын кивалтонлы сӥзем нимаз кат дасямын но кутэмын луиз ке. Туж кулэ огазе улонмес утьыны — со бордын кунмылэн кужымез. Росси Федерациысь пӧртэм выжы калыкъёслэсь огазе улонзэс юнматонын выль кат бадӟым инты басьтыны быгатоз», — Невоструевлэсь кылъёссэ вера Кун Кенешлэн пресс-службаез. Пусъёмы, «Россиысь йӧскалык сярысь катэз» кылдытон пумысен малпанэз вераз Россилэн азьмуртэз бордын ужась Йӧскалык кусыпъёсъя кенешлэн ёзчиез Вячеслав Михайлов. Кунлэн кивалтӥсезлы кичӧлтон кельшиз. «Умой ӵектон», — вераз Путин Йӧскалык кусыпъёсъя кенешлэн Астраханьын ортчем пумиськоназ. Ватсалом, Йӧскалык кусыпъёсъя кун стратегилэн ужан дырыз 2025-тӥ арын йылпумъяське. Ӧнерчиослэн верамзыя, огдырлы кутэм амалъёсысь федерал катэ выжыны кулэ. Тегъёс: Мерлык ВладимирНевоструев Удмуртия КунКенеш катрадлык йӧслыкъёс  